Ο ψυχολόγος-ψυχοθεραπευτής είναι κάποιος ο οποίος διαθέτει πτυχίο σχολής Ψυχολογίας και έχει εκπαιδευτεί σε κάποια θεραπευτική προσέγγιση. Παρέχει συνεδρίες ψυχοθεραπείας, προκειμένου να βοηθήσει το άτομο να αντιμετωπίσει συμπτώματα και δυσκολίες. Ο ψυχίατρος είναι απόφοιτος σχολής Ιατρικής με ειδικότητα στην Ψυχιατρική και ο ρόλος του είναι, συνήθως, η παροχή φαρμακευτικής θεραπείας, σε περιπτώσεις όπου το άτομο δυσλειτουργεί σε καθημερινούς τομείς της ζωής. Η διαφορά των δύο έγκειται στον τρόπο με τον οποίο δουλεύουν με τον άνθρωπο. Ο ψυχίατρος είναι υπεύθυνος για τη συνταγογράφηση φαρμάκων και στοχεύει στο σύμπτωμα του ασθενή (π.χ. κρίσεις πανικού), κάτι το οποίο έχει βραχυπρόθεσμα αποτελέσματα, καθώς με τη διακοπή των φαρμάκων το σύμπτωμα επανέρχεται. Από την άλλη, ο ψυχολόγος «δουλεύει» με την αιτία του συμπτώματος, με τη ρίζα του προβλήματος και αυτό φέρνει τα μακρά αποτελέσματα στην αντιμετώπιση των συμπτωμάτων. Σε ορισμένες περιπτώσεις κρίνεται απαραίτητη η συνεργασία των δύο ειδικών, προκειμένου το άτομο να είναι σε θέση να μπει στη θεραπευτική διαδικασία λαμβάνοντας παράλληλα κάποια φαρμακευτική αγωγή για να μειωθούν να πολύ έντονα κλινικά συμπτώματα.